დინის ინკანია

დინის ინკანია  (დ. 15 აგვისტო, 1960) — გვინეა-ბისაუელი ბრიგადის გენერალი, რომელიც სათავეში ჩაუდგა 2025 წლის სახელმწიფო გადატრიალებას. ამის შემდეგ იგი გახდა „ეროვნული უსაფრთხოებისა და საზოგადოებრივი წესრიგის აღდგენის უმაღლესი სამხედრო სარდლობის“ ოფიციალური წარმომადგენელი. გადატრიალებამდე იგი პრეზიდენტის ადმინისტრაციის სამხედრო ოფისს ხელმძღვანელობდა. 2025 წლის 26-დან 27 ნოემბრამდე, როგორც სამხედრო ხუნტის სპიკერი, იგი იყო ქვეყნის დე ფაქტო ლიდერი, რითაც გახდა გვინეა-ბისაუს ისტორიაში ყველაზე მცირე ვადით მყოფი სახელმწიფოს მეთაური.

იგი პრეზიდენტის სამხედრო ოფისის ხელმძღვანელად (პორტუგალიურად: Chefe da Casa Militar da Presidência) 2021 წლის თებერვალში დაინიშნა, სადაც გენერალი ანტონიუ აბელი შეცვალა. იმ დროს იგი პოლკოვნიკი იყო, მოგვიანებით კი ბრიგადის გენერლის წოდება მიენიჭა.

2025 წლის 26 ნოემბერს, სატელევიზიო მიმართვაში, ინკანიამ განაცხადა, რომ სამხედროებმა ქვეყანაზე „სრული კონტროლი“ დაამყარეს, დააპატიმრეს პრეზიდენტი უმარუ სისოკუ ემბალო და სხვა ლიდერები. მან ასევე გამოაცხადა „ეროვნული უსაფრთხოებისა და საზოგადოებრივი წესრიგის აღდგენის უმაღლესი სამხედრო სარდლობის“ შექმნა. მან აღნიშნა, რომ სარდლობა ქვეყანას შემდგომ მითითებამდე მართავდა და მოსახლეობას სიმშვიდისკენ მოუწოდა. ინკანიამ შეაჩერა ყველა პოლიტიკური ინსტიტუტისა და მედიასაშუალების მუშაობა, შეაჩერა საარჩევნო პროცესი, ჩაკეტა საერთაშორისო საზღვრები  და დააწესა განუსაზღვრელი ღამის კომენდანტის საათი.

2025 წლის 27 ნოემბერს მან უხელმძღვანელა გენერალ ჰორტა ინტა-ა ნა მანის ინაუგურაციის ცერემონიას, რომელიც გვინეა-ბისაუს გარდამავალ პრეზიდენტად და უმაღლესი სამხედრო სარდლობის ხელმძღვანელად დაინიშნა. 

2025 წლის სახელმწიფო გადატრიალება და მმართველობა
2025 წლის 26 ნოემბერს, ზუსტად იმ დროს, როდესაც საყოველთაო არჩევნების შედეგები უნდა გამოცხადებულიყო, ბისაუში, საპრეზიდენტო სასახლესთან, სროლის ხმა გაისმა. ამის შემდეგ ინკანია სახელმწიფო ტელევიზიით ოფიცერთა ჯგუფთან ერთად გამოჩნდა და დაადასტურა, რომ მოხდა სახელმწიფო გადატრიალება, პრეზიდენტი ემბალო გადაყენებული და შემდგომ დაპატიმრებული იყო. თავის გამოსვლაში ინკანიამ აღნიშნა, რომ გადატრიალების მიზეზი გახდა პოლიტიკოსების, შიდა და გარე ძალებისა და „ცნობილი ნარკობარონის“ მიერ გვინეა-ბისაუს დესტაბილიზაციის გეგმები.

რამდენიმე საათის შემდეგ, ინკანიამ და სხვა ოფიცრებმა გამოაცხადეს „ეროვნული უსაფრთხოებისა და საზოგადოებრივი წესრიგის აღდგენის უმაღლესი სამხედრო სარდლობის“ შექმნა. ინკანია გახდა მისი ხელმძღვანელი და, შესაბამისად, ქვეყნის დე ფაქტო ლიდერი. თუმცა, გადატრიალებიდან ერთი დღის შემდეგ, 27 ნოემბერს, ინკანია გადადგა და ძალაუფლება გენერალ ჰორტა ინტა-ა ნა მანს გადასცა. ამგვარად, ინკანია გახდა ყველაზე მცირე ვადით მყოფი ლიდერი გვინეა-ბისაუს ისტორიაში. მოგვიანებით მან შეინარჩუნა პრეზიდენტის ადმინისტრაციის სამხედრო ოფისის ხელმძღვანელის თანამდებობა.

იხილეთ აგრეთვე
გვინეა-ბისაუს პრეზიდენტი

სქოლიო

კატეგორია:დაბადებული 1960
კატეგორია:ცოცხალი ადამიანები 
კატეგორია:დაბადებული 15 აგვისტო
კატეგორია:ლიდერები რომლებმაც ძალაუფლება ხელში აიღეს პუტჩით